Киләчәгебез ышанычлы кулларда

	1755 елның 25 январенда Елизавета патша Мәскәүдә университет һәм ике гимназия ачу турындагы Указга кул куйган булган. Шуннан бирле ул көн Россия студентлары көне "Татьянин день" булып санала. Хәзерге вакытта һәр шәһәрдә уку йортлары хисапсыз. Укырга, югары белем алырга теләгән кешеләр өчен безнең илдә бөтен мөмкинлекләр дә тудырылган.	 Гадәттә, мәктәпне тәмамлаган укучылар шул ук елны төрле уку йортлары студентлары булып китәләр. Аларга бу вакытта уртача 17 - 18 яшь була. Бу кеше гомеренең иң гүзәл чагы, яшьлек таңы. Бәлки шуңадыр да, күбебез студент елларын гомеребезнең иң рәхәт, күңелле чоры дип, сагынып искә ала. Бигрәк тә беренче уку мизгелләре онытылмый, яңа тормыш башланган кебек тоела, яңа дуслар табыла, яңа укытучылар белән аралаша башлыйсың. Мөстәкыйль тормышның тәүге сабаклары, һөнәри белем ала башлау мизгелләре, һичшиксез, күңелдә уелып кала торган иң якты вакыйгаларның берсе. Ә инде ярты ел саен бирелә торган имтиханнар зур булмаган тетрәнү генә. Сессияне уңышлы тәмамланган студентлар Татьяна көнен рәхәтләнеп, чиста намус белән бәйрәм итәләр. Менә Динараның да бу көннәрдә буш вакыты бөтенләй юк, чөнки кышкы сессиясе тәмамланмаган әле. Имтиханнарга әзерләнү өчен бик күп вакыт кирәк. Чираттагы имтиханы нәкъ 25 январьга билгеләнгән. Шунлыктан группадашлары Студентлар көнен сессияне тәмамлагач кына бәйрәм итәргә сүз куешканнар. 
	Әңгәмәдәш - Эльмира СӘЙФУЛЛИНА	
Бердәмлек

	№ --- | 24.01.2021	


